पता नेईं हरीशचन्दर हुंदे इच कैसी कोई खिच्च ही में म्हेशां उनें गी मिलदा गै रेहा। उनें चनाएं च हिस्सा लैना बन्द करी ओड़ेआ हा। फी बी युनियन दी मीटिंगें च उन्दी लोड़ पौंदी तां ओह् आई जंदे हे, ओह् जदूं कदें आफिस औंदे में चाह् पलेआने दे ब्हान्नै उनें गी अपने कोल बठाई रखदा। ओह् मिगी अपने बारै तफसील च दसदे रौंह्दे। उनें बजार रुट्टी खानी बन्द करी ओड़ी दी ही, की जे डॉक्टर ने उनें गी तेल-घ्यो खाने थमां मनाही कीती दी ही। ओह् आपूं सबजी बनांदे हे ते उदे च ‘सफोला’ दा इस्तमाल करदे हे, की जे उदे च चकनाई नेईं हुन्दी। गुआंडी दे घर उंदे लेई फुलके बनी जंदे हे, जिदे बदले च ओह् उनें गी बद्ध आटा देई ओड़दे। इक दिन में उन्दे घर गेआ तां उनें मिगी बी रुट्टी खलाई। अदूं ञारां बज्जी गे उंदे कन्नें गल्लां करदे-करदे। ओह् दस्सा दे हे जे हून उनें अखबार पढ़ना घट्ट करी ओड़ेआ ऐ की जे मतियां खबरां पढ़ियै उन्दा खून उबलन लगी पौंदा ऐ। कुसै गी कोई गल्त करदे दिखदे न तां गुस्सा आई जंदा ऐ। हून ओह् अपने गुस्सै पर कंट्रोल नेईं करी सकदे। इस गल्लै पर हस्सा करदे हे जे एह् सारे असार बढ़ापे दे न।